b'\n_START_ARTICLE_\nLeicester\n_START_SECTION_\nHistoria\n_START_PARAGRAPH_\nEnnen roomalaisten Britannian valtausta Leicesterin seudulla asui Corieltauvi-niminen kelttiheimo. Asutus oli tuolloin Soarjoen it\xc3\xa4isell\xc3\xa4 rannalla, ja kaupungista on l\xc3\xb6ytynyt muun muassa keramiikkaa ja koruja._NEWLINE_Roomalaisajalla kaupunki tunnettiin nimell\xc3\xa4 Ratae Corieltauvorum. Siell\xc3\xa4 roomalainen Fosse Way -tie ylitti Soarjoen. Roomalaisajasta on muistona Jewry Wall, joka on yksi suurimmista Britannian roomalaisista tiilirakennelmista. Se oli aikoinaan termien sis\xc3\xa4\xc3\xa4nk\xc3\xa4ynti._NEWLINE_Roomalaiset l\xc3\xa4htiv\xc3\xa4t Britanniasta vuoteen 410 menness\xc3\xa4. L\xc3\xb6ydettyjen rintaneulojen perusteella Leicesterin alueella eli sakseja 400- ja 500-luvuilla. 800-luvulla Leicester oli yksi viikinkien Danelagenin alaisuudessa toimineista viidest\xc3\xa4 kaupungista. Mercian hallitsija \xc3\x86thelfl\xc3\xa6d valtasi sen 918._NEWLINE_Britannian Normannivalloituksen aikaan 1000-luvulla Leicesterill\xc3\xa4 oli paikallista merkityst\xc3\xa4. Normannit rakennuttivat sinne pian linnan turvaamaan kaupungin uskollisuutta uusille hallitsijoille. Vuonna 1086 Domesday bookin mukaan Newcastlessa oli 322 taloa ja 6 kirkkoa._NEWLINE_Leicester koki kasvukauden 1100- ja 1200-luvuilla. Kaupunkiin rakennettiin muun muassa luostari, ja lis\xc3\xa4ksi linnaa ja kirkkoja laajennettiin. Kaupungin v\xc3\xa4kiluku oli 1300-luvulla noin 4\xc2\xa0000 henke\xc3\xa4. Leicesterissa kukoisti my\xc3\xb6s kauppa, ja jo vuonna 1298 se sai luvan j\xc3\xa4rjest\xc3\xa4\xc3\xa4 markkinoita._NEWLINE_Leicesterin puuvillateollisuus oli kasvanut vuoteen 1700 menness\xc3\xa4 laajamittaiseksi tekstiiliteollisuudeksi. H\xc3\xb6yryvoiman saavuttua tekstiilien valmistus siirtyi kodeista tehtaisiin. Teollisuuden kasvua oli 1800-luvulla vauhdittamassa kanava- ja rautatieyhteys. Grand Union Canalin kautta syntyi 1800-luvun alussa yhteys Lontooseen, ja kaupungin l\xc3\xa4hell\xc3\xa4 olleelle hiilikaivokselle saapui rautatie vuonna 1832. Leicester oli 1800-luvulla tunnettu erityisesti jalkineistaan._NEWLINE_Leicesterin v\xc3\xa4kiluku kasvoi vuodesta 1861\xe2\x80\x931901 noin 68\xc2\xa0000:sta 212\xc2\xa0000:nteen. Samalla l\xc3\xa4hes koko kaupungin keskusta rakennettiin uudelleen. Kaupunki vaurastui, ja se oli ollut aiemmin 1800-luvulla nykyaikaisen matkailuteollisuuden synnyinpaikka, kun Thomas Cook alkoi j\xc3\xa4rjest\xc3\xa4\xc3\xa4 junamatkoja Leicesterist\xc3\xa4 1841._NEWLINE_Leicester sai 1919 kaupungin aseman ja katedraalin 1927. Vaikka 1920- ja 1930-luvuilla Britannian talouskasvu hidastui, Leicesteriin lama ei iskenyt yht\xc3\xa4 pahasti kuin moniin muihin kaupunkeihin sen monipuolisen teollisuuden ansiosta. Toisen maailmansodan aikana kaupunki oli j\xc3\xa4lleen kuuluisa jalkineistaan. Leicesteril\xc3\xa4inen Corah valmisti noin 17,5 miljoonaa sukkaparia brittijoukoille._NEWLINE_Leicesteriin on saapunut 1900-luvun puoliv\xc3\xa4lin j\xc3\xa4lkeen paljon maahanmuuttajia, mik\xc3\xa4 on tehnyt siit\xc3\xa4 Britannian monikansallisimpiin kuuluvan kaupungin. Leicesteriin muutti paljon etel\xc3\xa4aasialaisia 1970-luvulla, kun heit\xc3\xa4 h\xc3\xa4\xc3\xa4dettiin it\xc3\xa4isest\xc3\xa4 Afrikasta, erityisesti Idi Aminin Ugandasta. Somaleita kaupunkiin muutti 1990-luvulla ja it\xc3\xa4eurooppalaisia 2000-luvun alussa._NEWLINE_Leicesteriss\xc3\xa4 on Ison-Britannian ensimm\xc3\xa4inen jainatemppeli ja ensimm\xc3\xa4inen liikenneympyr\xc3\xa4.\n_START_SECTION_\nHallinto\n_START_PARAGRAPH_\nLeicester on niin sanottu yhten\xc3\xa4ishallintopiiri. Kaupungin pormestariksi valittiin 2015 Peter Soulsby, joka aloitti toisen kautensa. Kaupunkilaisia edustaa 54-j\xc3\xa4seninen valtuusto, josta pormestari on nimitt\xc3\xa4nyt avukseen kahdeksan valtuutettua.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2011 v\xc3\xa4est\xc3\xb6nlaskennan mukaan Leicesteriss\xc3\xa4 oli 329\xc2\xa0839 asukasta. Se oli It\xc3\xa4-Midlandin hallintoalueen suurin kaupunki. Nottinghamissa oli noin 24\xc2\xa0000 asukasta v\xc3\xa4hemm\xc3\xa4n._NEWLINE_Leicester on k\xc3\xa4yt\xc3\xa4nn\xc3\xb6ss\xc3\xa4 Lontoon j\xc3\xa4lkeen Britannian etnisesti kirjavin kaupunki. Englannissa syntyneit\xc3\xa4 kaupungin asukkaista oli 65 prosenttia ja Intiassa syntyneit\xc3\xa4 11,3 prosenttia. Englantia puhui 72,5 prosenttia ja gud\xc5\xbearatia 11,5 prosenttia v\xc3\xa4est\xc3\xb6st\xc3\xa4. Leicesteriss\xc3\xa4 on v\xc3\xa4hiten kristittyj\xc3\xa4 Lontoon ulkopuolella ja toisaalta eniten hinduja Lontoon ulkopuolella. Kristittyj\xc3\xa4 oli 32,5 prosenttia ja hinduja 15,2 prosenttia. Muslimeita oli 18,6 prosenttia ja uskonnottomia 22,5 prosenttia v\xc3\xa4est\xc3\xb6st\xc3\xa4. Katukuvassa n\xc3\xa4kyy useita moskeijoita ja hindutemppeleit\xc3\xa4. Leicesterin diwali-valot ovat Britannian suurimmat._NEWLINE_Leicesterin yliopisto on perustettu vuonna 1921. Siell\xc3\xa4 on noin 18\xc2\xa0000 opiskelijaa.\n_START_SECTION_\nUrheilu\n_START_PARAGRAPH_\nLeicester on merkitt\xc3\xa4v\xc3\xa4 urheilukaupunki, ja ESPN-urheilukanavan ja Bathin yliopiston tekem\xc3\xa4n tutkimuksen mukaan se oli vuonna 2016 Britannian paras urheilukaupunki. Tutkimuksessa otettiin huomioon menestys, tunnelma urheilutapahtumissa, paikalliset lahjakkuudet sek\xc3\xa4 yhteis\xc3\xb6lliset ja yhteiskunnalliset tekij\xc3\xa4t. Kaupungin sijoitusta nosti erityisesti jalkapalloseura Leicester City, joka voitti Englannin Valioliigan. Leicesterin voittoa pidettiin Englannissa jopa jalkapallon historian suurimpana yll\xc3\xa4tyksen\xc3\xa4, sill\xc3\xa4 vedonly\xc3\xb6ntitoimistot antoivat ennen kauden alkua joukkueen voittomahdollisuudeksi 1/5000:nteen._NEWLINE_Jalkapallon lis\xc3\xa4ksi Leicesteriss\xc3\xa4 pelataan muun muassa rugby\xc3\xa4, kriketti\xc3\xa4 ja koripalloa. Leicester Tigers on voittanut kymmenen kertaa vuonna 1987 perustetun rugby unionin Valioliigan ja Leicestershire County Cricket Club useimmin Britannian krikettimestaruuden. Leicester Riders on puolestaan Britannian vanhin koripallon ammattilaisjoukkue.'